<classify> WAZIRI Mkuu, Kassim Majaliwa taasisi za kutoa huduma wezeshi kwa wateja kufanya hivyo kwa wakati na kuacha urasimu ili kutowakatisha tamaa wabunifu wakati huu wa uhamasishaji wa uanzishwaji wa viwanda hapa nchini.Waziri Majaliwa alisema hayo kwenye viwanja vya Sabasaba vilivyopo Picha ya Ndege wilayani Kibaha wakati wa kufunga maonesho ya Wiki ya Viwanda na kusema kuwa kuchelewa kutoa huduma kwa wakati ni kuzorotesha kasi ya uanzishwaji wa viwanda.Majaliwa alisema kwa kuwa serikali imeweka mkakati wa kuifanya Tanzania kuwa ya viwanda, hakuna sababu ya kuchelewesha utoaji wa vibali vya wateja ambao wanataka huduma kwenye taasisi wezeshi.Moja ya taasisi hizo ni Shirika la Viwango Tanzania TBS ambalo linadaiwa kumchelewesha mteja ambaye ni mmiliki wa kampuni ya Budget Motorways ya wilayani Kibaha ambayo ilikuwa na mpango wa kuanzisha utengenezaji wa mabasi, lakini amesubiri kibali mwaka mzima. Alisema kuwa kama tayari mtu keshasema ana uwezo wa kutengeneza kitu fulani, ni kwanini TBS isivipime vifaa vinavyozalishwa na kampuni hiyo kama vinakidhi vigezo au la, kuliko kutofanyia kazi suala hilo na kutoa majibu.Mnachopaswa ni kumfuata na kupima vipuri anavyozalisha kuona kama vina uwezo wa kuundwa hayo magari kama havina uwezo waambiwe kuliko kukaa kimya muda mrefu kiasi hicho, kwani mnawakatisha tamaa watu wenye nia ya kuanzisha viwanda, alisema Majaliwa.Aidha alisema kuwa mpango wa serikali ya Awamu ya Tano ni kuwa na viwanda ambavyo vitazalisha bidhaa mbalimbali hapa nchini ili kuachana na uagizaji wavifaa kutoka nje ya nchi lengo likiwa ni kuinua uchumi wa nchi na kupunguza gharama za uagizaji kutoka nje ya nchi. Alimtaka Waziri wa Viwanda, Biashara na Uwekezaji, Charles Mwijage kuhakikisha suala hilo linashughulikiwa na kupata ufumbuzi haraka.Waziri Mwijage una wajibu kuhakikisha suala hili linakwisha ili kumwezesha huyo mtu anayetaka kuanzisha kiwanda cha kutengeneza magari aweze kupata vibali vinavyostahili na kama vigezo havipo basi ijulikane kuliko kutotoa majibu yoyote, hii haijakaa sawa, shughulikia suala hilo. Haya ndiyo tunayoyataka, watu wenye mawazo mazuri lazima yafanyiwe kazi, alisema Majaliwa.Alibainisha kuwa serikali imezielekeza taasisi za fedha kutoa fedha za mikopo kwa ajili ya kukuza mitaji kwa wajasiriamali ambao watakuwa na vigezo kwa ajili ya kuwekeza kwenye viwanda ambavyo vitaongeza wigo wa mapato na kutoa ajira kwa watu wengi.Tutahakikisha tunakabiliana na changamoto ambazo zilisababisha viwanda kufa ili hivi vinavyojengwa viweze kudumu kwani vitasaidia ukuaji wa uchumi pia mkoa wa Pwani ambapo ni kinara wa kuwa na viowanda vingi uendelee kuhimiza uanzishwaji wa viwanda, alisema Majaliwa. Kwa upande wake, Waziri Mwijage alisema kuwa mkoa wa Pwani umefanya mageuzi makubwa ya viwanda kwa kuweka mazingira mazuri ya uwekezaji kwenye sekta hiyo na kuufanya uongoze kwa kuwa na viwanda vingi na maonesho hayo watayafanya yawe ya kimataifa ili kuhamasisha wawekezaji.Naye Waziri wa Nchi Ofisi ya Rais Tamisemi, Selemani Jafo alisema ili kuhamasisha mikoa itekeleze kwa vitendo sera ya uanzishwaji viwanda watafanya mashindano kwa mikoa ili kuangalia ni mkoa gani umetekeleza na ulioshindwa.Jafo alisema mkoa wa Pwani ni moja ya mikoa ambayo imetekeleza kwa vitendo sera ya serikali ya awamu ya tano ya kuhamasisha uanzishwaji wa viwanda ambavyo vitaifanya Tanzania kuwa na uchumi wa kati kupitia sekta ya viwanda. Awali Mkuu wa Mkoa wa Pwani, Evarist Ndikilo alisema kuwa lengo la kuanzisha maonesho hayo ambayo yatakuwa ni endelevu ni kutambulisha bidhaa zinazozalishwa na viwanda hivyo pia kueleza changamoto zinazowakabili katika shughuli zao.Ndikilo alisema lengo lingine ni kuzitangaza bidhaa zao ambazo zinakosa soko kutokana na kutojitangaza, hivyo watu kutojua bidhaa zao pia ni kuwatafutia masoko kwa wananchi na sehemu mbalimbali za nje ya nchi mkoa huo una viwanda 429 vikubwa vikiwa ni 109 na vidogo 320. Maonesho hayo yalifunguliwa Oktoba 29 na Makamu wa Rais, Samia Suluhu Hassan.  <topic>: kitaifa 